મિડ-ડે કપમાં પ્રથમ વખત રમી રહેલી ગુગળી બ્રાહ્મણ ટીમે પોતાની બીજી મૅચમાં ટૉસ જીતીને પ્રથમ બૅટિંગ કરવાનો નિર્ણય લીધો હતો, પરંતુ તેમની શરૂઆત જોતાં નિર્ણય ખોટો હોવાનું લાગ્યું હતું. પહેલી ઓવરમાં ૧ રનના સ્કોર પર પ્રથમ વિકેટનું પતન થતાં કચ્છી લોહાણાના બોલરોએ સ્ટ્રૉન્ગ ટીમનો પરિચય આપી દીધો હતો. ત્યાર બાદ જોરદાર બોલિંગઆક્રમણ સામે ગુગળી બ્રાહ્મણના બૅટ્સમેનો પાંગળા સાબિત થતાં સ્કોર છઠ્ઠી ઓવરના અંત સુધીમાં ૩ વિકેટે માત્ર ૨૬ રન રહ્યો હતો. બૅટિંગ-ટીમ જ્યારે લોએસ્ટ સ્કોરના ખતરાથી પીડાતી હતી ત્યારે પાંચમા ક્રમે આવેલા એકમાત્ર પ્રિયાંક ઠાકરે (૨૫) બે આંકડામાં વ્યક્તિગત સ્કોર નોંધાવીને ૧૦ ઓવરના અંતે ૬ વિકેટે ૬૫ રન કરી ટીમનું નાક કપાતું બચાવ્યું હતું.